નોંધનીય છે કે, ગત વર્ષે શહેરમાં ત્રણ ઝીકા વાઇરસનાં કેસ નોંધાતાં ખળભળાટ મચ્યો હતો. દેશમાં ઝીકા વાઇરસના કેસના મામલે અમદાવાદ દેશનું સર્વપ્રથમ શહેર બન્યું હતું. અમદાવાદમાં ઝીકા વાઇરસનાં કેસ ગત નવેમ્બર-ર૦૧૬થી ફેબ્રુઆરીર૦૧૭ દરમ્યાન નોંધાયા હતા, પરંતુ રાજ્ય સરકાર દ્વારા તેની સત્તાવાર જાહેરાત ગત તા.ર૮ મે, ર૦૧૭એ કરતાં આ બાબત ભારે વિવાદાસ્પદ બની હતી. રાજ્ય સરકાર દ્વારા ઝીકા વાઇરસનાં સત્તાવાર કેસની જાહેરાતમાં લગભગ પાંચ મહિનાનો વિલંબ કરાતાં તેની તબીબી આલમમાં પણ ચર્ચા ઊઠી હતી, જો કે વર્લ્ડ હેલ્થ ઓર્ગેનાઇઝેશન (હુ) દ્વારા અમદાવાદમાં ઝીકા વાઇરસને લગતી ચેતવણી જાહેર કરાઇ હતી. અમદાવાદ બાદ રાજસ્થાનમાં ઝીકા વાઇરસનાં કેસ નોંધાયા હતા. પરંતુ હવે શહેરનાં અમરાઇવાડી, બાપુનગર અને ઇસનપુરમાં ઝીકા વાઇરસનાં ત્રણ નવા શંકાસ્પદ કેસ નોંધાતાં તંત્રમાં દોડધામ મચી છે. એડિસ ઇજિપ્તી મચ્છરથી ફેલાતા ઝીકા વાઇરસનાં દર્દીમાં ડેન્ગ્યુ તાવ જેવા લક્ષણ જોવા મળે છે.